2016թ. հունվարի վերջին ռուսական «Գազպրոմ» ընկերությունը որոշում ընդունեց թուրքական 6 մասնավոր ընկերությունների (Bosphorus Gaz, Enerco Enerji, Batı Hattı, Kibar Enerji, Avrasya Gaz, Shell Enerji ) համար 2015թ. տրված զեղչը չեղյալ հայտարարելու մասին, որոնք 2015թ. հունվարի 1-ից օգտվել են 10.25%-անոց զեղչից՝ դրա շնորհիվ տարեկան տնտեսելով 200 մլն դոլար[6]։ Ապա հաղորդվեց, որ թուրքական ընկերությունները մտադիր են «Գազպրոմի» դեմ դիմել դատարան՝ հայտարարելով, որ վերջինս իրենցից նախ պահանջել է ավելի շատ վճարել գազի համար, իսկ մերժում ստանալուց հետո կրճատել է (10%-ով) մատակարարումների ծավալը (հոկտեմբերին նույն պատճառաբանությամբ միջազգային դատարան էր դիմել թուրքական BOTAŞ պետական խողովակաշարային ընկերությունը)[7]։ Սակայն գործը չհասավ դատարան, քանի որ կողմերը կարողացան սկզբունքային պայմանավորվածություն ձեռք բերել[8]։ Հիշեցնենք, որ 2013թ. պայմանագրով թուրքական մասնավոր ընկերությունները տարեկան 10 մլրդ մ3ռուսական գազ են ներկրում «Անդրբալկանյան» գազատարով, որից 2011թ. աշնանը հրաժարվել էր BOTAŞ-ը։ Վերջինս, «Գազպրոմից» չստանալով էական գազային զեղչ, չէր երկարաձգել 1986թ. նրա հետ 25 տարով կնքած պայմանագիրը, որով այդ խողովակաշարով տարեկան ներկրել է 6 մլրդ մ3 ռուսական գազ։